Jong man vas ná moord op onderwyskennerJohn Curran. Foto: Facebook ŉ Vier‑en‑twintigjarige man is in hegtenis geneem in verband met die moord op Jon Curran, ŉ Ierse onderwyskenner, wat vroeër dié maand in Kaapstad vermoor is. Sers. Noloyiso Rwexana, woordvoerder van die polisie, het gesê die verdagte is Vrydagaand in Voortrekkerweg in hegtenis geneem nadat die polisie inligting opgevolg het. Die verdagte sal na verwagting Maandag in die Kaapstad-landdroshof op aanklag van moord verskyn. Curran se liggaam is op 7 November in sy woonstel* in Buitengracht in Kaapstad gevind. Lt.genl. Khombinkosi Jula, provinsiale polisiekommissaris, het die ondersoekspan geloof vir hul toewyding om reg te laat geskied. Curran was ŉ stigterslid van die Irish Primary Principals Network (IPPN), ŉ beroepsliggaam vir Ierland se laerskoolleiers, en het van 2000 tot 2007 in dié organisasie se uitvoerende komitee gedien. Hy was 16 jaar lank hoof van die Good Shepherd National School in Churchtown in Dublin, Ierland, voordat hy in Junie 2005 op vroeë aftrede gegaan het. Curran was egter so passievol oor onderwys dat hy in Oktober 2016 as ŉ direkteur van Mellon Educate, ŉ Iers‑gebaseerde Afrika-ontwikkeling-liefdadigheidsorganisasie, in Suid-Afrika kom werk het. Volgens IPPN het Curran in 2016, 2017 en 2018 ŉ bydrae gelewer om Ierse onderwysers en hoofde na Afrika te bring as deel van projekte om skole te bou, bestaande skoolinfrastruktuur te verbeter en die professionele ontwikkeling van skoolleiers te ondersteun. IPPN het gesê Curran sal gemis word vir sy wonderlike sin vir humor, sy aansteeklike lag en sy vermoë om ernstige kwessies ligter te maak. “Hy het ŉ diepgaande impak op verskeie kinders in Ierland en Afrika gehad, sowel as op skoolleiers, kollegas, vriende en sy familie.” Curran se seun, Eoin, is in 2010 in ŉ seiljagongeluk dood. Hy word oorleef deur nog drie kinders, sy ses kleinkinders en sy twee susters. *Ons het vroeër berig hy is in ’n hotelkamer vermoor, maar dit was in ’n woonstel waar hy enkele maande lank voor sy dood gewoon het.